- Markus
- ←
- 11
- →

11
Mutu Yesus bot Egahing vala ang naung Yerusalem mi ila, bot nehe toang rae Aing tajaning, emenghula nehe eele edadenang
(Matius 21:1-11; Lukas 19:28-40; Yohanes 12:12-19)
1 Angmi ini ila bendar Yerusalem abung muse, ini aabang aaru Betfage bot Betania ba Saitun dol eadil mi angu mi.* Ini dol angu ene maveng ꞌSaitunꞌ se, angmo mi angu te Saitun ebir toang, Saitun eiipi angu ini aadit eiipil medi. Saitun dol angu Yerusalem eola, oma kilometer nu. Angmi angu Yesus bot Egahing vala ang naung miarit kabing dena. Ang muse Ana Egahing vala aaru iot iturat ila. 2 Ana hula, “Ooleve iiturat aabang angmo mi ila. Ila angmo mi maso se, binanta keledei oal nu angmi kobong tahi angu ooleve uuling ateing. Nehe nu bae aing taang mihi di jedung. Ooleve ila esar angu vengahi, senge aing tedot angami hoa. 3 Aarunge nehe iiadang taaning hula, ꞌEtatalang ba oole keledei angu vengahit tedot ila angu?ꞌ Hula aulang se, oole ebalet vengbanang hula, ꞌNimang Ana aing pake. Paket seng muse, Ana bale panatut hoa.ꞌ ”
4 Ang muse, oleve ila, e uuling ateing se, keledei oal angu hava nu via adil mi tahi angu eela mi kobong tahi sehi. Ang muse oleve esar angu vengahi e, tedot hoa. 5 Aarunge nehe ba angmi tahi angu ole iadang taaning hula, “Ee! Etatalang ba oole keledei angu vengahit tedot ila angu?”
6 Ang muse ole ibalet vengbanang hula, “Niguru hula aing pake. Hula paket seng se, aulange ni bale tedot hoa.” Ang muse ini vengkilang keledei angu ole tedot ila. 7 Ole tedot ila Yesus Enang. Seng ang muse ini inoang talaling angu metma keledei angu taang pepa, senge Yesus mida taang mihi.
8 Aulang ini hula bendar maso muse, nehe toang rae angu inoang talaling bot isalinda ang naung medit metma via mi pepa. Nehe iiba ila via adil mi palam eva patait† Markus esurat mi hurak emamolo hula ꞌeatangꞌ. Aarunge ni ateing Yohanis 12:13 mi se hula palam eva. Palam eva angu emenghula vet eva edadenang. metma via omimi pepat mea. Ening aulang metma tanda ening matubing hula, ini Mutu Yesus Aing aada. Emenghula ini nehe eele aing tarima bot aing aada angu edadenang. 9 Aulang di nehe iiba angu lamal mi iturat Yesus omi oa, bot iiba angu amota oa, senge ini tajaning hula,
“Hosana! Ni Lahatala Aing tajaning Aing palevang!‡ Aram ehur mi se hula, ꞌHosanaꞌ. Evengbanang hula ꞌAna ning ening lohit metma nijasi-niahalang eoola e, ning metma aabetang ejajehing angu omimiꞌ. Hur kokal angu ini biasat metma Lahatala Aing tajaning Aing palevang.
Lahatala Eaaung-ehama metma nehe ba Lahatala Aing gahing hoa angu ma enang,
se Lahatala Aing gahing iila angu ebele!✡ Mazmur 118:26
10 Hosana! Ni Lahatala Aing tajaning Aing palevang!
Se Lahatala hula raja Daud ekavasa ba eparenta omimi angu bale at lamal angu ebele!
Hosana! Ni Lahatala Aing tajaning Aing palevang!
Se Lahatala Ana mihit parenta pina tila, doe burang emi atela angdomi angu ebele!”
11 Ila bendar mi muse, Yesus bot Egahing vala ang naung Lahatala Ehava hamulang elapa omi angmi mida. Ang muse Yesus Ana uuling lapa omi angu migoleng. Aarunge, bae jol niang iila angu ebele, ini bot bale Betania aabang mi ila.
Te eiihi vengniang nu Mutu Yesus aing parentat ot ekang eiihi veng ekang
(Matius 21:18-19)
12 Emikuaveng muse, ini Betania mi bale lamal bendar Yerusalem mi ila. Aarunge ila via mi muse, Yesus ava malapal. 13 Ana uuling se, te nu ue via adil mi tahi. Nehe biasat eiihi angu adang.§ Malaju ehur se hula ꞌpohon araꞌ Yunani ehur mi se hula sukei. Aarunge Surat hamulang angpomi te nu nehe biasat eiihi adang angu matubing. Indonesia eved danang oa angu nehe bae ꞌpohon araꞌ eiihi angu adang niang. Base, ꞌpohon araꞌ ba Surat hamulang mi angu, bae pi kumi (ꞌpohon araꞌ) angami angu edadenang niang. Base Yesus va te angu abung e euling hula eiihi veng e, niang. Aarunge Ana va te angu abung di, Ana uuling se, eiihi iiba bae ateing niang. Se etabit angu jol eiihi vengniang. Ana mang uhavede eva ba veng. 14 Ang muse Yesus Ana te angu at mateng vengbanang hula, “Aana bae eiihi iiba metma ma Nenang niang, base vede angase aana bae eiihi angu metma nehe aabeung di enang niang iila!”
Egahing vala ang naung vengmee se, Ana mateng amal aelet aulang.
Mutu Yesus Lahatala Ehava hamulang mi mida senge Ana ong angmi angu arahak
(Matius 21:12-17; Lukas 19:45-48; Yohanes 2:13-22)
15 Ang muse ini lamal milalut ila Yerusalem mi, seng ang muse Yesus ila Lahatala Ehava hamulang angmi mida. Lahatala Ehava hamulang elapa omi angu nehe metma ong ening, e ini dung molola ba nehe metma sadaka ening angu angmi aabali. Ateing aulang muse, Yesus Ana iaterit kaluar hela. Meja ba ini taang seeng tatelul angu Ana bakung abaang, bot bangku ba ini taang dung aabali ang naung Ana arahak avetang. 16 Ana nehe toang rae angu ihapat etatabit hula, aaungba iot ekang na iiba baning lapa omi angmi lakal ekang. 17 Bot Ana iavomung-iapahang vengbanang hula, “Naba ba Lahatala Ehur vala hurak angu iini ateing iila, ue vengbanang hula, ꞌNa Nehava anga bakung atahing e, aabang-aabang ba por kanap enehe ang naung emangpi hoa mi sambajang Lahatala Abanang, bot mi Aing tajaning Aing palevang.ꞌ Aarunge Lahatala Ehava anga iini metma nehe omi jasi emana ening!”✡ Yesaya 56:7; Yeremia 7:11
18 Agama Yahudi ebuang vala ekapala ang naung bot guru agama ang naung vengmee se, Yesus ening aulang, ang muse ini iomi metma Ealalil. Ang muse ini via aalaping hula Ameang. Aarunge ing di iuangmari, se nehe toang rae angu sukat Evomung-epahang venghele angu ebele.
19 Ila vedba muse, Yesus bot Egahing vala ang naung bendar Yerusalem mi bale Betania aabang mi ila e, angmi tia.
Hula etatabit pi tomi metma Lahatala vengaanamang angse, naba ba pi banang angu Ana metma ma pinang
(Matius 21:20-22)
20-21 Mikuaveng muse, ini bot bale Yerusalem mi ila. Ila via hahama mi se, te ba meleng Yesus Ana at mateng alil angu ini lakal. Egahing vala ang naung mibaroti, se te angu aamina taatat hela ebariking vengjehi. Ang muse Petrus ana Yesus Emateng meleng angu mi vengani. Ang muse Ana vengbanang hula, “Nimang! Uuling hengi! Te ba Aana meleng at mateng alil aing kutuk angu, aamina tila!”
22 Ang muse Yesus Ana ebalet hula, “Angu etabi! Malekang iing di iiomi metma Lahatala vengaanamang aulang. 23 Hula etatabit iini iiomi metma vengaanamang se, iini bisa dol nu ot ava ohit iipa tang mi. Se Lahatala Ana dol angu ohi, base iini ekang iiomi vengaanamang vengdadena ekang! Iini malekang etatabit iiomi metma Lahatala anguba vengaanamang.✡ Matius 17:20; 1 Korintus 13:2 24 Base, ekang veng tajebing ekang! Malekang iini iiomi metma Lahatala angu vengaanamang hula, Ana bisa naba ba iini banang angu ening metma ma inang! 25 Aarunge hula nehe iiba sambajang Lahatala abanang e, omi bae nehe aabeung veng sanang niang se, ana malekang nehe angu at aaung-hama hengi. Aulange, Iimang doe sorga aabang hamulang mi angu Ana iiahalang angu vengahit metma ma inang. 26 [Hula iing anga nehe iiba omi bae sanang niang veng amaang e, bae nehe eahalang angu vengahi niang se, Iimang doe sorga aabang hamulang mi angu di bae iiahalang angu vengahi niang.”]* Yunani ehur emamolo tura angu bae hur kokal 26 anga hurak niang. ✡ Matius 6:14-15
Ini Mutu Yesus Ekavasa veng taaning
(Matius 21:23-27; Lukas 20:1-8)
27 Ang muse, ini lamal milalu. Ila Yerusalem mi ang muse, ini bot bale Lahatala Ehava hamulang angmi mida. Ini mida elapa omi angmi muse, agama Yahudi ebuang vala ekapala ang naung, bot guru agama ang naung, bot Yahudi eboma ang naung di hoa, 28 senge Yesus Adang taaning hula, “Nuba ba Aaing gahing hoa meleng angami ening oorang angu? Nuba ba Aaing gahing!”
29 Aarunge Yesus ateing se, ini via aalaping hula Aing ening abaang. Ang muse Ana ihur ebalet hula, “Nandi hula iiadang taaning. Iini Nehur ang ebale hengi, senge Nandi iihur ang ebale. 30 Na hula iiadang taaning alang: Iing emangpi Yohanis nehe Sasarani angu ateing! Base nuba ba aing gahing ba ana ila nehe sarani angu? Lahatala e, nehe aabeung?”
31 Ang muse ini veng iomit ila hoa, bot itat mateng hula, “Aah! Hur anga ning vengba tila! Ni ebalet hula, ꞌLahatala ba aing gahingꞌ, eningse Ana ebalet hula, ꞌHula aulang se, etatalang ba iini bae Yohanis e etabit vengbanang niang!ꞌ 32 Aarunge ning di bae bisat vengbanang hula, ꞌNehe aabeung ba gahing.ꞌ Eningse nehe toang ang naung emangpi iomi alil. Se ini iomi vengaanamang hula Yohanis angu, Lahatala Ehur vala.”
33 Ang muse ini mang ebalet hula, “Ni bae ateing niang!”
Ang muse Yesus bot ihur ebalet hula, “Base, hula aulang se, Nandi bae vengbanang niang hula, nuba ba Naing gahing.”

- Markus
- ←
- 11
- →

*11:1 Ini dol angu ene maveng ꞌSaitunꞌ se, angmo mi angu te Saitun ebir toang, Saitun eiipi angu ini aadit eiipil medi. Saitun dol angu Yerusalem eola, oma kilometer nu.

†11:8 Markus esurat mi hurak emamolo hula ꞌeatangꞌ. Aarunge ni ateing Yohanis 12:13 mi se hula palam eva. Palam eva angu emenghula vet eva edadenang.

‡11:9 Aram ehur mi se hula, ꞌHosanaꞌ. Evengbanang hula ꞌAna ning ening lohit metma nijasi-niahalang eoola e, ning metma aabetang ejajehing angu omimiꞌ. Hur kokal angu ini biasat metma Lahatala Aing tajaning Aing palevang.

✡11:9 Mazmur 118:26

§11:13 Malaju ehur se hula ꞌpohon araꞌ Yunani ehur mi se hula sukei. Aarunge Surat hamulang angpomi te nu nehe biasat eiihi adang angu matubing. Indonesia eved danang oa angu nehe bae ꞌpohon araꞌ eiihi angu adang niang. Base, ꞌpohon araꞌ ba Surat hamulang mi angu, bae pi kumi (ꞌpohon araꞌ) angami angu edadenang niang.

✡11:17 Yesaya 56:7; Yeremia 7:11

✡11:23 Matius 17:20; 1 Korintus 13:2

*11:26 Yunani ehur emamolo tura angu bae hur kokal 26 anga hurak niang.

✡11:26 Matius 6:14-15

© 2016 UBB